Rijeka, 9. srpnja 2020.g.

**NAJAVA DOGAĐANJA**

Poštovani, molimo Vas da u Vašem mediju danas i sutra objavite sljedeću najavu događanja

**RIJEČKA RIBARNICA DOBIVA INSTALACIJU “MEŠTRI” ČEŠKOG UMJETNIKA PAVELA MRKUSA**

**U petak, 10. srpnja 2020., u 12.20 sati u riječkoj ribarnici otvara se instalacija *Meštri* češkog umjetnika Pavela Mrkusa, u sklopu projekta Rijeka 2020 – Europska prijestolnica kulture, programa Lungomare Art.** Riječ je o **digitalnim slikama i zvučnoj kompoziciji koji se, poput valova mora, prelijevaju iznad glasova prodavača i kupaca**.

Sastavni dio programa otvorenja čini nastup **vokalnog sastava Rivers,** a posjetitelji se pozivaju da program prate **iz donjeg, prodajnog dijela Ribarnice odakle se najbolje vidi audiovizualna instalacija kao i nastup Riversica.** U sklopu polusatnog programa otvorenja riječke će Riversice na Ribarnici izvesti set živih, moćnih, ‘’uplifting’' klasika koji će riječku katedralu ribe još jednom pretvoriti u posebno atraktivnu izvedbenu lokaciju.

**Umjetnik Pavel Mrkus instalacijom Meštri svoj je interes usmjerio podno visokoga svoda riječke ribarnice, na unutarnje balkone zgrade na kojima je i postavljena ova instalacija.** Sastoji se od projicirane digitalne slike i zvučne kompozicije te oblikuje priču koja se prelijeva iznad prodavačica i kupaca. Njihovi glasovi, izvikivanja ponude i rasprave o najboljem izboru te pozdravi susjeda izdižu se i sljubljuju s autorovom kompozicijom.

Svi posjetitelji koji će pratiti program otvorenja mole se da poštuju mjere opreza i zaštite od korona virusa što podrazumijeva održavanje fizičkog razmaka, dezinfekciju ruku i preporuku nošenja zaštitnih maski.

Unaprijed zahvaljujem **na objavi najave**.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42